Իրավապաշտպան, իրավունքի եւ ազատության կենտրոն հ/կ նախագահ Վարդան Հարությունյանը նախաձեռնել է խորհրդային տարիներին Հայաստանում ծավալված այլախոհական շարժման մասին մի ուսումնասիրություն հրապարակել: Նախատեսվող ուսումնասիրության մեջ, ի թիվս այլ նյութերի, պետք է տեղ գտնեն նաեւ այդ տարիներին դատապարտվածների դատավճիռները: Դրանք ձեռք բերելու նպատակով` դեռեւս 2011թ. նոյեմբերին Վ. Հարությունյանը դիմում է ՀՀ կառավարությանն առընթեր Ազգային անվտանգության ծառայություն: Սակայն, ԱԱԾ-ն` իր գրությամբ հղում կատարելով Արխիվային գործի մասին օրենքի 21-րդ եւ Տեղեկատվության մասին օրենքի 8-րդ հոդվածների վրա, մերժում է նրան: Մերժման ակնհայտ անհիմն լինելը վիճարկել չցանկանալով` Հարությունյանը մտածում է, որ մերժման որեւէ` թեկուզ կամայական հիմք չի լինի, եթե մարդիկ իրենց անունից դիմեն ԱԱԾ եւ պահանջեն ժամանակին իրենց նկատմամբ կայացված դատավճիռները: Նա խորհրդային տարիների քաղբանտարկյալներից, իսկ մահացածների դեպքում` նրանց առաջին կարգի ժառանգներից հավաքում է նման դիմումներ ու մեկ փաթեթով 2012 թ. դեկտեմբերի 6-ին ուղարկում ԱԱԾ, իսկ արդեն դեկտեմբերի 11-ով թվագրված գրությամբ կրկին մերժում է ստանում: Այս անգամ արդեն մերժման համար որպես հիմք նշվում է Արխիվային գործի մասին օրենքի 22-րդ հոդվածը: